section_heading: Povijest časopisa
paragraph_text: Prvi broj Pop Expressa, izašao je 10. veljače 1969. godine, a izdavao ga je Centar za kulturnu djelatnost omladine, Zagreb. Pop Express je bio dvotjednik (izlazio je svakog drugog ponedjeljka u mjesecu) po uzoru na slične novine, poput američkog Rolling Stone, koji je počeo izlaziti svega dvije godine ranije (1967.). Teme ovog časopisa bile su vijesti iz svijeta pop i rock glazbe, a to je onda značilo napisati neki osvrt o najnovijim uradcima Jimija Hendrixa, Beatlesa, ali isto tako o osječkoj grupi Dinamiti ili šibenskoj grupi Mi. Kao i objaviti da će Al Bano (tada slavni talijanski pjevač) uskoro gostovati u Zagrebu. List je objavljivao (po uzoru na slične britanske i američke novine) svoju top ljestvicu, ali je objavljivao i solidnu poeziju (na zadnjoj stranici). Imao je vrlo dobru i aktualnu grafičku obradu, kao i solidnu fotografiju (crno-bijelu).